b'\n_START_ARTICLE_\nMark Boal\n_START_SECTION_\nZgodnje \xc5\xbeivljenje\n_START_PARAGRAPH_\nBoal se je rodil leta 1973 v New Yorku. Obiskoval je srednjo \xc5\xa1olo Bronx High School of Science, na kateri se je uspe\xc5\xa1no udejstvoval kot \xc4\x8dlan \xc5\xa1olske ekipe v debatiranju. Svoj dodiplomski \xc5\xa1tudij je kon\xc4\x8dal leta 1995 na Kolid\xc5\xbeu Oberlin.\n_START_SECTION_\nKariera\n_START_PARAGRAPH_\nSprva je deloval kot svobodni novinar in scenarist. Pisal je za razli\xc4\x8dne revije, med drugim The Village Voice, Rolling Stone in Playboy._NEWLINE_Leta 2004 je v Playboyu objavil \xc4\x8dlanek\xc2\xa0\xc2\xbbDeath and Dishonor,\xc2\xab\xc2\xa0ki govori o umoru vojnega veterana Richarda T. Davisa po njegovi vrnitvi v ZDA. \xc4\x8clanek je pritegnil pozornost scenarista in re\xc5\xbeiserja Paula Haggisa, ki je zgodbo predelal v scenarij za film V dolini smrti. Haggis je pri filmu prevzel tudi vlogo re\xc5\xbeiserja, skupaj z Boalom pa sta prevzela zasluge za zgodbo. _NEWLINE_Boala so leta 2004 skupaj z ameri\xc5\xa1kimi \xc4\x8detami in bombnimi oddelki odposlali v Irak, za \xc4\x8dasa trajanja ira\xc5\xa1ke vojne. O naredniku Jeffreyju S. Sarverju, enem od bombnih strokovnjakov, je napisal \xc4\x8dlanek\xc2\xa0\xc2\xbbThe Man in the Bomb Suit\xc2\xab\xc2\xa0in ga septembra 2005 objavil v reviji Playboy._NEWLINE_Pri tem se ni ustavil in je na podlagi svojih opazovanj in intervjujev ustvaril izviren scenarij z naslovom Bombna misija. Ko so film snemali v Iraku leta 2009, se je Boal anga\xc5\xbeiral \xc5\xa1e kot producent. Film prikazuje dogajanje okoli elitnega voja\xc5\xa1kega bombnega oddelka. Re\xc5\xbeijo je prevzela Kathryn Bigelow, Boalova poslovna partnerka in soproducentka._NEWLINE_Marca 2010 je pet dni pred podelitvijo oskarjev narednik Sarver javnosti naznanil to\xc5\xbebo proti producentom filma Bombna misija, ker naj bi Boal osrednji lik in\xc2\xa0\xc2\xbbprakti\xc4\x8dno vse prizore\xc2\xab\xc2\xa0ukradel od njega in dogodkov, ki so se mu pripetili. Sarver je celo izjavil, da je izraz bombna misija njegov izum. _NEWLINE_Tiskovni predstavnik producentske ekipe je obto\xc5\xbebe zavrnil in ponovil, da je scenarij izmi\xc5\xa1ljen.  Pojasnil je tudi, da izraz bombna misija datira nazaj v leto 1966, v \xc4\x8das vietnamske vojne. Izraz oziroma frazo naj bi tako vojaki uporabljali \xc5\xbee desetletja.'